Foto’s: Betogers saai chaos in KaapstadBetogings het Woensdag op Jakes Gerwelrylaan naby Mitchells Plain in Kaapstad opgevlam (2 Mei 2018). Foto: ANA Betogings wat Woensdagoggend op Jakes Gerwelrylaan naby Mitchells Plain in Kaapstad begin het, het gelei tot eiendom wat beskadig is en talle paaie wat noodgedwonge gesluit moes word. Die Stad Kaapstad het Woensdag bevestig Jakes Gerwelrylaan is gesluit tussen die R300 en Highlandsrylaan. Ander paaie wat gesluit is, sluit in Weltevreden-, Morgenster- en Varkensvleistraat, asook Fulanstraat. Betogers het ŉ kitsbank by ŉ vulstasie aan die brand gesteek, terwyl ŉ vrugte- en groentestalletjie en ŉ voertuig ook deurgeloop het. Die betogings gaan glo oor oop grond vir behuising. Volgens mediaberigte is betogers ook ontevrede oor ŉ tekort aan sanitasie, paaie en toegang tot skole. Volgens die Stad Kaapstad is verkeersligte beskadig en ŉ taxi met klippe bestook. Richard Bosman, direkteur van die stad se veiligheids-en-sekuriteitsdirektoraat, het gesê teen laatoggend was die situasie steeds gespanne en onseker.